text: V I I.
  At superbe respondent Latini; neque res avectas, neque fontes tradunt; quanquam adeò justa omnia rogarent Romani, ut, rebus licet traditis, justam idoneamque belli indicendi caussam praeferre potuerint, reis simul ad poenam non deditis. Quare legatus eum populum injustum palam pronuntiat; Audi Jupiter Et Tu Juno; Quirine, Diique Omnes Coelestes, Vosque Terrestres, Vosque Inferni Audite. Ego Vos Testor, Populum Priscum Latinorum Iniustum Esse, Neque Ius Persolvere. Sed De Istis Rebus In Patria Maiores Natu Consulemus, Quo Pacto Ius Nostrum Adipiscamur. Sanct`profecto, pro illius gentis religione, & graviter. Ergo, quanquam caussa belli nunc esset justissima, dicit, consultaturos tamen domi natu majores (id est, Patres. Talibus enim potius Respub. quam junioribus credenda est) an bellum Latinis indicendum sit. Non enim omnia justa bella expediunt Reipub. Nec semper agendum est. quidquid est justum. Atque ut subinde inconsultum est, punire delicta privatorum, ita nonnunquam ratio suadet, delicta gentium belli poena non esse persequenda.